Közös álláspont

(1996. október 25.),

amelyet a Tanács az Európai Unióról szóló Szerződés K.3. cikke (2) bekezdésének a) pontja alapján fogadott el a határ előtti segítségnyújtási és információs programokról

(96/622/IB)

AZ EURÓPAI UNIÓ TANÁCSA,

tekintettel az Európai Unióról szóló szerződésre és különösen annak K.3. cikke (2) bekezdésének a) pontjára,

mivel az Európai Unió tagállamaiba tartó járatokra történő beszállás során végzett ellenőrzések hatékony eszközt jelentenek a harmadik országbeli állampolgárok illegális bevándorlásának felszámolásához, amelyet a Szerződés K.1. cikke (3) bekezdésének c) pontja alapján közös érdekű ügynek tekintenek;

mivel az ellenőrzések fejlesztésének eszköze többek között az lehet, hogy a tagállamok indulás szerinti repülőtereire az ilyen ellenőrzésekre szakosodott tisztviselőket állítanak, hogy helyben támogassák a helyi hatóságok vagy a légitársaságok részéről az induláskor ellenőrzést végző tisztviselőket; mivel a repülőtársaságok személyzetét célzó információs programok is hozzájárulnak az ellenőrzés fejlesztéséhez;

mivel ezekkel az ügyekkel hatékonyabban közös álláspont útján lehetne foglalkozni; mivel ezért meg kell állapítani ezen álláspontnak a feltételeit,

MEGHATÁROZTA EZT A KÖZÖS ÁLLÁSPONTOT:

1. cikk

Segítségnyújtási programok

(1) A harmadik országok repülőterein található segítségnyújtási programok közös megszervezését a Tanácson belül végzik el, teljes mértékben kihasználva a rendelkezésre álló együttműködési lehetőségeket.

(2) A segítségnyújtási programok célja a helyi hatóságok részéről vagy a légitársaságok részéről megbízott, a helyi ellenőrzésekért felelős tisztviselők számára támogatás nyújtása.

(3) A segítségnyújtási programokat az érintett harmadik ország illetékes hatóságaival egyetértésben végzik.

(4) A segítségnyújtási programok időtartama különböző lehet. Ennek érdekében kidolgozzák azoknak a repülőtereknek a jegyzékét, ahol ideiglenes vagy állandó jelleggel közös programokat lehet végezni.

2. cikk

Információs programok

(1) A légitársaságok személyzetét célzó információs programok közös megszervezését a Tanácson belül végzik el.

(2) A közös információs programok célja egyebek között az, hogy leírják a tagállamok okmány- és vízumkövetelményeit, valamint azokat a módszereket, amelyek alapján az okmányok és a vízumok érvényessége ellenőrizhető.

(3) Ennek érdekében a következőket kell kidolgozni:

- azoknak a repülőtereknek a jegyzékét, ahol közös információs programokat lehetne végezni,

- a közös információs programok hat hónapos tervét,

- a légitársaságok számára hasznos információ gyűjtését,

- a légitársaságok számára hasznos úti okmányok és vízumok összegyűjtését.

(4) A programokat az illetékes hatóságokkal és az érintett légitársaságokkal egyetértésben kell elvégezni.

3. cikk

Közös rendelkezések

(1) A közös segítségnyújtási vagy információs programokat a tagállamok által kijelölt szakértő tisztviselők végzik, és ez részét képezi a közös programnak.

(2) A tagállamok tájékoztatják egymást, ha részt kívánnak venni ennek a közös álláspontnak a hatálya alá tartozó programban.

(3) Amennyiben a tagállam által kijelölt tisztviselőnél felmerült költségeket a harmadik ország, illetve az érintett légitársaság nem viseli, akkor ezeket a költségeket az érintett tagállam viseli.

(4) A tagállamoknak a program helye szerinti országában található követségeit a Tanács elnöksége megfelelő időben tájékoztatja, hogy támogatást tudjanak nyújtani.

(5) A tagállamok a Tanácson belül kölcsönösen tájékoztatják egymást azokról a segítségnyújtási vagy információs programokról, amelyeket ennek a közös álláspontnak a keretein kívül hajtanak végre.

(6) A Tanács Főtitkársága minden évben jelentést állít össze ennek a közös álláspontnak alapján végzett tevékenységekről.

(7) A szükséges kiigazításokra is figyelemmel az ezen közös álláspontban előírt programokat tengeri kikötőkben is végezhetik.

(8) A tagállamok megteszik az összes szükséges lépést ennek a közös álláspontnak a végrehajtása érdekében, a kétoldalúan vagy más szervezet keretében megszervezett együttműködés sérelme nélkül; ebben az összefüggésben a lehető legszélesebb koordinációt hozzák létre a tagállamok között.

4. cikk

Ezt a közös álláspontot a Hivatalos Lapban ki kell hirdetni.

Kelt Luxembourgban, 1996. október 25-én.

a Tanács részéről

az elnök

E. Kenny

--------------------------------------------------